
Techninė specifikacija


1. Pirkimo objektas ir tikslai
1.1. Perkančioji organizacija siekia įsigyti Nacionalinio kibernetinio saugumo centro (toliau – NKSC) rekomenduojamų ir Nacionalinės SOC/CSIRT modulinės sistemos sukūrimo projekte apibrėžtų Saugumo operacijų centro įrankių (toliau – SOC įrankiai) priežiūros, tobulinimo ir saugumo analitikos paslaugas (toliau – SOC paslaugos).
1.2. SOC įrankiai yra:
1.2.1. Security Onion Saugos informacijos ir įvykių valdymo sistema (toliau – SIEM arba Security information and event management);
1.2.2. Security Onion įsilaužimo aptikimo tinkle sistema (toliau – NIDS arba Network Intrusion Detection System). 
1.2.3. RTIR (Request Tracker for Incident Response) – atvirojo kodo sprendimas, skirtas incidentams valdyti.
1.2.4. MISP (Malware Information Sharing Platform) – kenkėjiškų indikatorių (Indicators of compromise, IoCs) ir informacijos apie grėsmes (Cyber Threat Intelligence, CTI) apsikeitimo platforma.
1.3. SOC paslaugos teikiamos 6 (šeši) mėnesiai su galimybe pratęsti paslaugų teikimo terminą 2 (du) kartus po 12 (dvylika) mėnesių. Bendra paslaugų teikimo trukmė – ne ilgesnė kaip 30 (trisdešimt) mėnesių.
1.4. Paslaugai keliami tikslai:
1.4.1. išanalizuoti Perkančiosios organizacijos valdomos infrastruktūros, informacinių sistemų ir kitų informacinių bei stebėjimo sistemų įvykių kaupimą, siekiant panaudoti juos saugai reikšmingiems įvykiams ir tolesniems veiksmams nustatyti;
1.4.2. efektyviai panaudoti saugos įvykius ir SOC įrankius kibernetinių incidentų prevencijai, nustatymui, kilusių incidentų valdymui ir neteisėtos veiklos įrodymams kaupti;
1.4.3. kelti Perkančiosios organizacijos darbuotojų kvalifikaciją saugos įvykiais paremtos analizės ir kibernetinių incidentų valdymo srityse.
1.5. SOC paslaugos apima SOC įrankių priežiūrą, tobulinimą (duomenų šaltinių prijungimą, taisyklių/indikatorių tvarkymą, ataskaitų kūrimą) ir kibernetinio saugumo analitiką pagal šią techninę specifikaciją.

2. Informacija apie pirkimo kontekstą  
2.1. Perkančioji organizacija analizuoja žurnalinius įrašus, sistemų žurnalus (angl. log) ir kitus kompiuterinės, programinės bei tinklo įrangos kuriamus pranešimus iš tokio kiekio ir tipo šaltinių:
2.1.1. iki 200 vnt. kompiuterizuotų darbo vietų su Windows OS;
2.1.2. iki 30 vnt. Windows OS serverių;
2.1.3. iki 5 vnt. Linux OS serverių;
2.1.4. iki 1 vnt. tinklo ugniasienės;
2.1.5. iki 4 vnt. tinklo ir tinklo valdymo įrenginių. 
2.2. Perkančioji organizacija užtikrina, kad SOC įrankiams ir analitikai reikalingi žurnalų šaltiniai būtų techniškai pasiekiami (tinklo pasiekiamumas, maršrutizavimas, DNS, NTP) ir kad būtų suderintos reikalingos ugniasienės taisyklės.
2.3. Perkančioji organizacija užtikrina paslaugos Teikėjui nuotolinę prieigą prie SOC įrankių jų priežiūros, tobulinimo ir kibernetinio saugumo analitikos darbams atlikti.

3. Bendrieji reikalavimai paslaugų atlikimui  
3.1. Paslaugų teikėjas ir Perkančioji organizacija supranta, kad NKSC rekomenduojami SOC įrankiai yra paremti atvirojo kodo sprendimais. Jei nustatoma sisteminė programinė klaida viename iš SOC įrankių, Tiekėjas įsipareigoja ją spręsti dėdamas visas pagrįstas pastangas pagal „best effort“ principą. Tai reiškia, kad Tiekėjas siekia sutarto tikslo, tačiau negarantuoja konkretaus rezultato.
3.2. Ne vėliau kaip per 5 darbo dienas nuo pirkimo sutarties įsigaliojimo Tiekėjas turi parengti ir su Perkančiąja organizacija suderinti SOC paslaugos paleidimo planus (kalendorinius grafikus). Bet kokie planų pasikeitimai turi būti iš anksto derinami su Perkančiąja organizacija.
3.3. Ne vėliau kaip per 10 darbo dienų nuo pirkimo sutarties įsigaliojimo Tiekėjas turi parengti ir pateikti Perkančiajai organizacijai suderinimui:
3.3.1. komunikacijos planą, kuriame apibrėžiami:
3.3.1.1. Tiekėjo ir Perkančiosios organizacijos atstovų kontaktai;
3.3.1.2. komunikacijos veiksmai įvykus incidentui ar duomenų surinkimo arba analitikos atlikimo sutrikimui;
3.3.1.3. kanalai, kuriais bus teikiama informacija apie incidentus ir derinami veiksmai sprendžiant SOC įrankių veikimo sutrikimus.
3.4. Ne vėliau kaip per 5 darbo dienas Perkančioji organizacija įvertina Tiekėjo pagal Techninės specifikacijos 3.3 punktą pateiktus dokumentus ir juos suderina arba pateikia pastabas dėl jų patikslinimo per Tiekėjo ir Perkančiosios organizacijos sutartą terminą. Atsižvelgiant į vertinimui pateiktų dokumentų apimtį, vertinimo/suderinimo terminas gali būti ilgesnis.
3.5. Ne vėliau kaip per 30 (trisdešimt) kalendorinių dienų nuo pirkimo sutarties įsigaliojimo Tiekėjas turi parengti ir pateikti Perkančiajai organizacijai suderinimui analizės dokumentaciją, kurioje turi būti išanalizuota Perkančiosios organizacijos infrastruktūra, pateikiamos rekomendacijos papildomiems duomenų šaltiniams prie SOC įrankių.
3.6. Ne vėliau kaip per 5 darbo dienas Perkančioji organizacija įvertina Tiekėjo pagal Techninės specifikacijos 3.5 punkte išvardintus dokumentus ir juos suderina arba pateikia pastabas dėl jų patikslinimo per sutartą terminą. Atsižvelgiant į vertinimui pateiktų dokumentų apimtį, vertinimo/suderinimo terminas gali būti ilgesnis.
3.7. Pagal suderintą analizės dokumentą Tiekėjas turi įgyvendinti suderintus gerinimo darbus prijungdamas papildomus duomenų šaltinius prie SOC įrankių.
3.8. Tiekėjas turi užtikrinti, kad atliekant SOC įrankių gerinimo darbus nebus trikdomas Perkančiosios organizacijos infrastruktūros darbas. Jeigu infrastruktūros darbas gali būti trikdomas, numatomi SOC įrankių  gerinimo darbai turi būti atliekami ne darbo metu (darbo dienomis 17:00 – 22:00 val., ne darbo dienomis 9:00-20:00 val.) ir tik gavus Perkančiosios organizacijos asmenų patvirtinimą.
3.9. Bendravimas tarp Perkančiosios organizacijos ir Tiekėjo vykdomas lietuvių arba anglų kalba, arba turi būti užtikrintas vertimas į šias kalbas Tiekėjo sąskaita.
3.10. SOC paslaugos turi būti pradedamos teikti ne vėliau kaip suderinus 3.3 punkte nurodytus dokumentus pagal 3.4 punktą.
3.11. SOC paslaugos teikiamos 6 (šeši) mėnesiai nuo pirkimo sutarties įsigaliojimo dienos. Paslaugų teikimo terminas gali būti pratęstas 2 (du) kartus po 12 (dvylika) mėnesių, tačiau bendra paslaugų teikimo trukmė negali viršyti 30 (trisdešimt) mėnesių.

4. Reikalavimai SOC įrankių priežiūrai   
4.1. SOC SIEM įrankio priežiūra:
4.1.1. Nuolatinis SIEM programinės būklės stebėjimas, proaktyvi problemų prevencija, reagavimas į pastebėtus sutrikimus ir problemas, SIEM veikimo atkūrimas;
4.1.2.  Standartinių (iki 10% nuo konkretaus Paslaugų gavėjo turimų per mėnesį) ir specifinių (iki 5 % nuo konkretaus Paslaugų gavėjo turimų per mėnesį) įrašų šaltinių tvarkymas: pridėjimas, modifikavimas ar pašalinimas;
4.1.3. Išorinių kibernetinių grėsmių indikatorių (angl. cyber threat intelligence) (kenksmingų IP adresų, domenų ir pan.) tvarkymas: pridėjimas, modifikavimas (iki 5 vnt. per mėnesį);
4.1.4. SIEM koreliacijos taisyklių konfigūravimas pagal saugumo analitikų pateiktas rekomendacijas ir pastabas (modifikavimas, pašalinimas, kūrimas) (iki 5 vnt. per mėnesį);
4.1.5. Rekomendacijų teikimas dėl reikalingų sisteminių įrašų rinkimo;
4.1.6. Naujų sistemos naudotojų pridėjimas, senų naudotojų pašalinimas;
4.1.7. Ataskaitų kūrimas pagal saugumo analitikų siūlymus ir konkrečios Perkančiosios organizacijos poreikį (iki 5 vnt. per mėnesį);
4.1.8. SOC įrankių atnaujinimo diegimo darbai;
4.1.9. Rekomendacijų teikimas sistemos veiklai gerinti ir jų įgyvendinimas.
4.2. SOC NIDS įrankio priežiūra:
4.2.1. Nuolatinis NIDS programinės būklės stebėjimas, proaktyvi problemų prevencija, reagavimas į sutrikimus ir veikimo atkūrimas;
4.2.2. Išorinių kibernetinių grėsmių indikatorių ir taisyklių tvarkymas (kenksmingi IP, domenai, URL ir kt.): pridėjimas, modifikavimas, pašalinimas (iki 5 vnt. per mėnesį);
4.2.3. NIDS aptikimo taisyklių konfigūravimas pagal saugumo analitikų rekomendacijas (modifikavimas, pašalinimas, kūrimas) (iki 5 vnt. per mėnesį);
4.2.4. Rekomendacijų teikimas dėl reikalingo tinklo srauto surinkimo ir matomumo (SPAN/TAP vietos, VLAN);
4.2.5. Naujų NIDS sistemos naudotojų pridėjimas ir senų naudotojų pašalinimas;
4.2.6. Ataskaitų ir suvestinių kūrimas pagal saugumo analitikų siūlymus ir Pirkėjo arba konkretaus Paslaugų gavėjo poreikį (iki 5 vnt. per mėnesį);
4.2.7. Rekomendacijų teikimas NIDS veiklai gerinti (našumo taisyklių, integracijos su SIEM) ir jų įgyvendinimas.
4.3. SOC RTIR įrankio priežiūra:
4.3.1.  Nuolatinis RTIR programinės būklės stebėjimas, proaktyvi problemų prevencija, reagavimas į sutrikimus ir veikimo atkūrimas.
4.3.2. RTIR incidentų valdymo proceso konfigūravimas ir palaikymas: incidentų kategorijų, prioritetų, būsenų, atsakingų asmenų, eskalavimo taisyklių ir darbų eigos nustatymas bei keitimas pagal Perkančiosios organizacijos poreikius.
4.3.3. Incidentų registravimo formų kūrimas, keitimas ir palaikymas pagal suderintus incidentų valdymo procesus.
4.3.4. RTIR naudotojų ir jų teisių administravimas: naujų naudotojų sukūrimas, esamų naudotojų teisių keitimas, naudotojų pašalinimas ir prieigos teisių peržiūra.
4.3.5. RTIR integracijos su kitais SOC įrankiais palaikymas, įskaitant incidentų, aliarmų ar susijusios informacijos perdavimą iš SIEM, NIDS ar kitų šaltinių į RTIR, jeigu tokia integracija yra techniškai įgyvendinta arba suderinta su Perkančiąja organizacija.
4.4. SOC MISP įrankio priežiūra:
4.4.1. Nuolatinis MISP programinės būklės stebėjimas, proaktyvi problemų prevencija, reagavimas į sutrikimus ir veikimo atkūrimas.

5. Reikalavimai SOC analitikos paslaugoms
5.1. SOC analitika turi būti atliekama nuolat nuo Sistemos diegimo etapo pabaigos iki pirkimo sutarties galiojimo pabaigos, kiekvieną dieną visą parą.
5.2. SOC įrankių priežiūrai taikomi toliau nurodyti reagavimo ir sutrikimų arba užklausų sprendimo laikai, pateikti Techninės specifikacijos 6 skyriuje.
5.3. SOC analitikai taikomi toliau nurodyti reagavimo ir užklausų sprendimo laikai, pateikti Techninės specifikacijos 6 skyriuje.
5.4. Kibernetinio saugumo analitika turi apimti (bet neapsiriboti) šiomis veiklomis: 
5.4.1. Informavimas apie incidentus pagal su Pirkėju ir Paslaugų gavėjais suderintą komunikacijos planą. 
5.4.2. SIEM, NIDS, RTIR ir MISP generuojamų arba juose registruojamų įvykių, aliarmų, incidentų ir grėsmių indikatorių analizė, įskaitant patvirtinimą, klasifikavimą, grupavimą, prioritetų nustatymą, sprendimo inicijavimą ir konsultavimą dėl jų sprendimo.
5.4.3. Siūlymai esamų SIEM, NIDS aptikimo taisyklių, RTIR incidentų valdymo procesų ir MISP grėsmių indikatorių naudojimo tobulinimui bei naujų taisyklių, procesų ar indikatorių įvedimui.
5.4.4. Siūlymai dėl kibernetinių grėsmių indikatorių šaltinių panaudojimo SIEM ir NIDS sistemose bei jų pritaikymo aptikimo, analizės ir incidentų valdymo veiklose.
5.4.4.1. Aktualios MISP grėsmių informacijos panaudojimas teikiant rekomendacijas dėl SIEM ir NIDS aptikimo taisyklių kūrimo, keitimo ar pašalinimo.
5.4.5. SOC paslauga turi apimti toliau nurodytas incidento valdymo, tyrimo ir koordinavimo veiklas:
5.4.5.1. Kibernetinių incidentų registravimas, jų klasifikavimas, prioritetų nustatymas, eigos dokumentavimas pagal suderintą incidentų valdymo procesą.
5.4.5.2. SOC tiekėjo helpdesk sistemoje arba RTIR sistemoje užduočių, komentarų, sprendimo veiksmų, atsakingų asmenų ir terminų pildymas bei atnaujinimas incidento tyrimo ir valdymo metu.
5.4.5.3. Greitojo atsako veiksmų, skirtų incidento plitimui sustabdyti, apriboti ir žalai mažinti, nustatymas, pateikimas Perkančiajai organizacijai ir užfiksavimas RTIR įrankyje arba SOC tiekėjo helpdesk sistemoje.
5.4.5.4. Incidento tyrimas, jo eigos atkūrimas, susijusių įvykių ir grėsmių indikatorių analizė bei tyrimo rezultatų parengimas.
5.4.5.5. Bendradarbiavimas su Perkančiąja organizacija šalinant incidento pasekmes, atkuriant įprastinę veiklą, teikiant informaciją kibernetinio saugumo institucijoms ir vykdant jų nurodymus.
5.4.5.6. SOC įrankiuose esančių, o esant galimybei – ir kitų incidento įrodymų surinkimas ir išsaugojimas.
5.4.5.7. Spragų, kuriomis pasinaudota incidento metu, šalinimo, saugos ir saugos valdymo procesų gerinimo rekomendacijų pateikimas suvaldžius incidentą.
5.4.6. Ataskaitų apie SOC paslaugos veiklą teikimas, vykdomas toliau nurodytu reguliarumu ir terminais nuo SOC paslaugos pradžios:
5.4.6.1. Ne rečiau kaip kartą per mėnesį, ne vėliau kaip iki kito mėnesio 10 dienos, Tiekėjas pateikia Perkančiajai organizacijai mėnesinę SOC veiklos ataskaitą, kurioje nurodoma:
5.4.6.1.1. incidentų statistinė informacija;
5.4.6.1.2. svarbiausi suvaldyti incidentai;
5.4.6.1.3. SOC įrankių veikimo esminiai rodikliai.
5.4.6.2. Ne rečiau kaip kartą per ketvirtį, ne vėliau kaip iki kito ketvirčio pirmojo mėnesio 10 dienos, Tiekėjas pristato Perkančiajai organizacijai ketvirtinę SOC veiklos ataskaitą. Gyvas ketvirtinės ataskaitos pristatymas vykdomas pagal Perkančiosios organizacijos pareikalavimą. Šioje ataskaitoje pateikiami:
5.4.6.2.1. mėnesinių ataskaitų apibendrinimas;
5.4.6.2.2. Perkančiosios organizacijos nurodytų kibernetinių incidentų, nustatytų ne SOC priemonėmis, įvertinimas, ieškant galimybių ateityje tokius incidentus nustatyti SOC priemonėmis;
5.4.6.2.3. kita svarbi informacija Tiekėjo nuožiūra.
5.4.7. Naujų SIEM ir NIDS taisyklių kūrimas ir tobulinimas, atsižvelgiant į MISP grėsmių indikatorius, incidentų analizės rezultatus ir RTIR registruotų incidentų tendencijas.
5.4.8. Rekomendacijos Perkančiosios organizacijos infrastruktūros saugumo spragų, kuriomis buvo pasinaudota saugumo incidento metu, šalinimui.

6. Paslaugų teikimo terminai ir sąlygos
6.1. Per 5 (penkias) darbo dienas nuo pirkimo sutarties įsigaliojimo dienos Tiekėjas privalo pateikti Pirkėjui pasirašytą Konfidencialumo reikalavimų laikymosi pasižadėjimą.
6.2. Paslaugos teikiamos 6 (šeši) mėnesiai nuo pirkimo sutarties įsigaliojimo dienos. Paslaugų teikimo terminas gali būti pratęstas 2 (du) kartus po 12 (dvylika) mėnesių, tačiau bendra paslaugų teikimo trukmė negali viršyti 30 (trisdešimt) mėnesių.
6.3. Su Tiekėju bus atsiskaitoma kas mėnesį už tinkamai ir laiku atliktas paslaugas.
6.4. SOC įrankių priežiūros ir SOC analitikos paslaugos teikiamos darbo dienomis, darbo valandomis pagal SLA 9x5 modelį (darbo dienomis 8:00–17:00 val.).
6.5. Vykdant SOC paslaugas vadovaujamasi šiais paslaugos teikimo parametrais:
	Nr. 
	Parametras 
	Reikšmė

	6.5.1.

	SOC paslaugos teikimo laikas 
	Darbo dienomis 08:00–17:00 val.


	6.5.2.

	Reakcijos laikas į fiksuojamą saugumo įvykį 
	2 valandos vidutiniškai per mėnesį, skaičiuojant visus saugumo įvykius.


	6.5.3.

	Reakcijos laikas į SIEM ir NIDS programinės įrangos sutrikimą

	4 valandos vidutiniškai per mėnesį.


	6.5.4.

	Užklausų sprendimo laikas
	40 valandų.



7. Intelektinė nuosavybė ir paslaugų perdavimas pasibaigus sutarčiai
7.1. Visa vykdant sutartį sukurta konfigūracija, taisyklės, dokumentacija ir ataskaitos tampa Perkančiosios organizacijos nuosavybe.
7.2. Pasibaigus sutarčiai arba Perkančiajai organizacijai pareikalavus, Tiekėjas privalo užtikrinti sklandų paslaugų perdavimą Perkančiajai organizacijai arba jos nurodytam kitam paslaugų teikėjui:
7.2.1. žinių perdavimą, įskaitant paaiškinimus apie taikytas SOC įrankių konfigūracijas, taisykles, incidentų valdymo procesus ir ataskaitų rengimo tvarką;
7.2.2.visos su SOC paslaugomis susijusios dokumentacijos perdavimą aktualia ir Perkančiajai organizacijai suprantama forma;
7.2.3. SIEM ir NIDS taisyklių, koreliacijos taisyklių, aptikimo taisyklių ir kitų Tiekėjo sukurtų ar pakeistų taisyklių eksportą bei perdavimą;
7.2.4. MISP platformoje esančių ir sutarties vykdymo metu sukurtų ar papildytų grėsmių indikatorių, įvykių ir kitų susijusių duomenų eksportą bei perdavimą;
7.2.5. RTIR įrankyje registruotų incidentų, užduočių, komentarų, būsenų, sprendimo veiksmų ir kitų incidentų valdymo duomenų eksportą bei perdavimą;
7.2.6. SOC įrankių konfigūracijų, naudotojų teisių nustatymų, integracijų, duomenų šaltinių prijungimo nustatymų ir kitų su paslaugos teikimu susijusių konfigūracijų perdavimą.



